Izjava predsjednika HBK nadbiskupa Želimira Puljića o pridržavanju mjera u sprječavanju pandemije koronavirusa
Draga braćo svećenici i dragi vjernici,

Bolesti su uvijek bile i ostale sastavni dio ljudskoga života. I tako će biti do konca svijeta. Premda je napredak medicine i drugih znanosti olakšao i ubrzao liječenje mnogih bolesti, svjedoci smo kako nedovoljno poznati koronavirus stvara neizvjesnost i nesigurnost u mukotrpnoj borbi za očuvanje zdravlja. U toj borbi i brizi za zdravlje duše i tijela dužni smo koristiti raspoloživa naravna i nadnaravna sredstva.

Dok zahvaljujemo svima koji su se brinuli i koji se brinu o zdravlju građana, zahvaljujemo svećenicima i vjernicima što su odgovorno prihvatili Odredaba HBK s obzirom na sprječavanje širenja bolesti COVID-19. A donesene su iz ljubavi i odgovornosti za život i zdravlje svih nas. I nisu bile iznimka, već u zajedništvu sa Svetim Ocem, kao što su to učinile i brojne Biskupske konferencije prije ili poslije nas. Svojom disciplinom i žrtvom pokazali smo kršćansku odgovornost za opće dobro, a to je pripomoglo da pandemija ne zahvati više stanovnika Hrvatske, te da ne bude uzrokom patnje i umiranja, kao što je to bio slučaj u nekim drugim zemljama.

Potičemo vas, draga braćo i sestre, da nastavite s tim djelima pobožnosti i molimo naše nebeske zaštitnike neka nam pomognu biti postojani u vjeri i isprose nam mir duše i tijela. Uz ovu duhovnu pomoć i potporu valja se pridržavati i zdravstvenih mjera u vidu potrebite prevencije pred nepoznatim i opasnim virusom koji ugrožava zdravlje i živote ljudi.

U vidu sprječavanja zaraze, opreza i zaštite zdravlja ljudi potičemo sve vas, draga braćo svećenici i sve vas, dragi vjernici, da se nastavite pridržavati i najnovijih preporuka Hrvatskoga zavoda za javno zdravstvo o fizičkom distanciranju, pojačanoj osobnoj higijeni, pojačanoj higijeni prostora i praćenju zdravstvenog stanja koje se odnose na crkvene prostore i vjerska okupljanja.

Riječ je o stručnom mišljenju i preporukama, koje od svih nas traže da ih poštujemo i savjesno pridržavamo. Biskupi će u tom vidu izdati smjernice i preporuke za svoje dijeceze. Sve vjernike i ljude dobre volje stavljamo pod moćni zagovor naše nebeske Majke – Blažene Djevice Marije i sv. Josipa, zaštitnika Crkve i naše Domovine i svih svetih zaštitnika naših biskupija.

Mons. Želimir Puljić,
Predsjednik HBK

Izvori za hrvatsku povijest
21. stoljeće